Spurningum er ekki sinnt ef spyrjandi villir á sér heimildir eða segir ekki nægileg deili á sér . Spurningum sem eru ekki á verksviði vefsins er eytt . Að öðru leyti er hægt að spyrja Vísindavefinn um allt milli himins og jarðar ! Nafn og millinafn Eftirnafn Staðfestu netfang Fæðingarár Getið þið sagt okkur hversu margir jarðarbúar þjást af hungri ? Ég og vinkona mín erum að vinna verkefni um matarsóun og finnum ekki hversu mörg prósent af fólki á jörðinni sveltur . Í örstuttu máli þá er talið að rúmlega 820 milljónir manna búi við hungur og um 2 milljarðar búi við ótryggt fæðuöryggi . Árið 2015 settu Sameinuðu þjóðirnar fram 17 heimsmarkmið um sjálfbæra þróun sem ríkjum ber að ná fyrir árið 2030 . Eitt þessara markmiða snýr að því að útrýma hungri , tryggja fæðuöryggi og bætta næringu og stuðla að sjálfbærum landbúnaði . Matvæla - og landbúnaðarstofnun Sameinuðu þjóðanna ( FAO ) hefur lengi fylgst með þróun hungurs í heiminum og gefur reglulega út skýrslur um málið . Síðustu ár hefur stofnunin verið í samstarfi við UNICEF , Matvælaáætlun Sameinuðu þjóðanna ( WFP ) , Alþjóðaheilbrigðisstofnunina ( WHO ) og Alþjóðasjóð um þróun landbúnaðar ( IFAD ) um að fylgjast með hvernig gengur að ná því heimsmarkmiði að útrými hungri . Upplýsingarnar hér á eftir eru fengnar úr skýrslu þessara aðila sem út kom árið 2019 og nefnist The State of Food Security and Nutrition in the World 2019 . Í skýrslunni kemur fram að í meira en áratug dró úr hungri í heiminum en undanfarin þrjú ár hefur þróunin því miður verið í öfuga átt . Tíðni eða algengi hungurs hefur verið um 11% síðustu ár en heildarfjöldi þeirra sem búa við hungur hefur aukist lítillega . Árið 2018 er talið að meira en 820 milljón manns hafi búið við hungur en það samsvarar einum af hverjum níu jarðarbúum . Tíðni hungurs ( % ) í heiminum 2005 - 2018 Suður-Ameríka og Karíbahaf Norður-Ameríka og Evrópa Ef ástandið er skoðað eftir heimshlutum þá kemur í ljós að tíðni hungurs er langhæst í Afríku þar sem nálægt 20% íbúa eru vannærðir . Langflestir sem líða næringarskort í Afríku búa í ríkjum sunnan Sahara . Sé litið til fjölda en ekki hlutfalls eru þó flestir sem búa við hungur í Asíu , enda ber sú heimsálfa höfuð og herðar yfir önnur svæði jarðar þegar kemur að fólksfjölda . Talið er að yfir 500 milljónir af þeim rúmlega 820 milljónum sem lifa við hungur séu Asíubúar . Áætlaður fjöldi hungraðra í heiminum eftir svæðum . Tölur í milljónum . Tíðni hungurs hefur lengi verið notuð til að meta ástand þessara mála en nú er einnig farið að líta til þess hversu margir búa við nokkuð ótryggt fæðuöryggi ( e. moderate food insecurity ) . Með því er átt við þá sem lifa við næringarskort af einhverjum ástæðum án þess þó beinlínis að búa við viðvarandi hungur . Sé þessum hópi bætt við þá sem búa við viðvarandi vannæringu ( e. severe food insecurity ) er talið að um 2 milljarðar manna hafi ekki aðgang að nægum , öruggum og næringarríkum mat allt árið um kring . Eins og þessar tölur bera með sér er því miður afar langt í land að ná því markmiði Sameinuðu þjóðanna að útrými hungri í heiminum fyrir 2030 eins og stefnt er að .